আরো একটি বিষয় এখানে পরিষ্কার হওয়া দরকার। বিষয়টি হলো, আজনবি বা গাইরে মুহাররম (যাদের সঙ্গে বিবাহ হারাম নয়) নারীর সঙ্গে মোসাফাহার বিধান কী? এ ক্ষেত্রে হানাফি মাজহাবের ফতোয়া হলো, নারী-পুরুষ যুবক শ্রেণির হলে তাদের পরস্পর মোসাফাহা বৈধ নয়। আর যদি উভয়ে বৃদ্ধ হয় এবং তারা নিজেদের ব্যাপারে নিরাপদ থাকে, তাহলে তাদের পরস্পরে মোসাফাহা বৈধ। যদি একজন যুবক ও অন্যজন বৃদ্ধ হয়, তাহলে নিজেদের ব্যাপারে নিরাপদ হওয়ার শর্তে মোসাফাহা বৈধ। তবে সর্বাবস্থায় নিজেদের ব্যাপারে ফিতনা থেকে নিরাপদ না হলে গাইরে মুহাররম নারী-পুরুষের মোসাফাহা বৈধ নয়। (দেখুন : বাদায়েউস সানায়ে : ৪/২৯৩; আল বাহরুর রায়েক : ৮/২১৮)